

**REPUBLIKA HRVATSKA**

 **BRODSKO – POSAVSKA ŽUPANIJA**

**OPĆINA VELIKA KOPANICA**

**Općinsko vijeće**

KLASA: 021-05/21-01/

URBROJ: 2178/12-03-21-02

Velika Kopanica, 15. srpnja 2021. godine.

**Z A P I S N I K**

**s 2. sjednice Općinskog vijeća**

**Općine Velika Kopanica**

Na 2. sjednici Općinskog vijeća Općine Velika Kopanica, održanoj je dana 15. srpnja 2021.g u Općinskoj vijećnici, Vladimira Nazora 1, Velika Kopanica s početkom u 20 sati, bilo je prisutno 11 od 13 izabranih Vijećnika Općinskog vijeća Općine Velika Kopanica.

Nazočni vijećnici: Blaž Šokčević, Tomislav Jagić, Marina Jularić, Miroslav Matić, Ivan Antolović, Darko Relota, Patricija Kurtušić, Maja Crnolatac Robert Matasović, Tomislav Matasović i Terezija Zrakić

Odsutni vijećnici: Krunoslav Zdunić i Ana Radičević

Ostali prisutni: Ivan Meteš – načelnik, Marija Lolić – pročelnica, Matija Olić - konzultant

Predsjednik Općinskog vijeća Općine Velika Kopanica (u daljnjem tekstu Predsjednik) – Tomislav Jagić otvorio je sjednicu u 20:00 h i pozdravio sve prisutne te konstatirao kvorum.

DNEVNI RED:

1. Mirovanje mandata Vijećnika:

a) Izvješće Mandatne komisije,

b) Svečana prisega novog Vijećnika;

1. Verifikacija Zapisnika s 1. sjednice Općinskog vijeća Općine Velika Kopanica;
2. Prijedlog Odluke o davanju koncesije za prikupljanje, odvoz i zbrinjavanje miješanog komunalnog otpada sa područja Općine Velika Kopanica;
3. Prijedlog Odluke o sastavu i strukturi postrojbe civilne zaštite Općine Velika Kopanica;
4. Razno.

Nakon čitanja Dnevnog reda, Predsjednik isti daje na raspravu. Nakon što nije bilo komentara i prijedloga i na glasanje. Dnevni red je usvojen jednoglasno (11 glasova ZA).

**TOČKA 1:** **Mirovanje mandata Vijećnika:**

**a) Izvješće Mandatne komisije,**

**b) Svečana prisega novog Vijećnika**

Predsjednik otvara 1. točku dnevnog reda i daje riječ Predsjednici Mandatne komisije Patriciji Kurtušić.

a) Predsjednica Mandatne komisije podnosi Izvješće Mandatne komisije o mirovanju mandata članu Općinskog vijeća Općine Velika Kopanica i verifikaciji mandata zamjenici. Izvještava da je Vijećnik Stojanović (DP) podnio zahtjev za stavljanjem mandata u mirovanje, a da ga zamjenjuje Terezija Zrakić (DP).

Predsjednik konstatira je da je vijeće primilo na znanje Izvješće mandatne komisije i da se verificira mandat Vijećnice Terezije Zrakić.

b) Predsjednik poziva Vijećnicu Maju Crnolatac i Vijećnicu Tereziju Zrakić da da ustanu i daju svečanu prisegu. Po pročitanom tekstu svečane prisege, Vijećnice su izrekle riječ „prisežem“.

**TOČKA 2: Verifikacija Zapisnika s 1. sjednice Općinskog vijeća Općine Velika Kopanica**

Predsjednik otvara 2. točku dnevnog reda i daje ju na raspravu.

Kako nema nikakvih komentara, pitanja i prijedloga, Predsjednik daje ovu točku Dnevnog reda na glasanje.

Zapisnik s 1. sjednice Općinskog vijeća Općine Velika Kopanica je javnim glasovanjem jednoglasno usvojen (11 glasova ZA).

**TOČKA 3: Prijedlog Odluke o davanju koncesije za prikupljanje, odvoz i zbrinjavanje miješanog komunalnog otpada sa područja Općine Velika Kopanica**

Predsjednik otvara 3. točku dnevnog reda i daje riječ Matiji Oliću, konzultantu koji je provodio postupak dodjele koncesije za prikupljanje, odvoz i zbrinjavanje miješanog komunalnog otpada sa područja Općine Velika Kopanica.

Matija Olić pozdravlja prisutne, objašnjava tijek postupka dodjele koncesije, navodi tko su bili ponuditelji u postupku, kako je odabrana ponuda ponuditelja Runolista, kako je uložena žalba Državnoj komisiji za kontrolu postupaka javne nabave koja je poništila prvotnu Odluku, objašnjava kriterije bodovanja prilikom dodjele koncesije. Objašnjava Vijećnicima cijene i što se dobije u ponudi najpovoljnijeg ponuditelja – Strunje-trade d.o.o.

Načelnik navodi da su cijene takve da će potaći mještane na odvajanje otpada. Ukoliko budu odvajali otpad, imat će manje miješanog komunalnog otpada.

Vijećnik Tomislav Matasović pita pojašnjenje razloga zbog kojeg je Državna komisija isključila Runolist. Matija Olić mu odgovara da Runolist ima ugovor s Univerzalom iz Đakova da kod njih zbrinjava otpad, a nije priložio Univerzalovu dozvolu da ima pravo na zbrinjavanje otpada. Zato što je to javno dostupan podatak na Internetu, Povjerenstvo je Runolistovu ponudu prihvatilo. Navodi da su u postupcima javnih nabava inače takve javno dostupni podaci dovoljan dokaz.

Vijećnik Šokčević navodi da je došlo vrijeme odvajanja otpada i da će i Općina i koncesionar morati zajedno djelovati da se ljudi nauče na isto. Objašnjava da nije bitno tko je koncesionar, nego je bitno da se otpad razdvaja, odvozi i da su mještani zadovoljni.

Kako nema više nikakvih komentara, pitanja i prijedloga, Predsjednik daje ovu točku Dnevnog reda na glasanje.

Odluka o davanju koncesije za prikupljanje, odvoz i zbrinjavanje miješanog komunalnog otpada sa područja Općine Velika Kopanica je javnim glasovanjem usvojena sa 8 glasova ZA i 3 SUZDRŽANA.

Predsjednik pozdravlja Matiju Olića koji napušta sjednicu.

**TOČKA 4: Prijedlog Odluke o sastavu i strukturi postrojbe civilne zaštite Općine Velika Kopanica**

Predsjednik otvara 4. točku dnevnog reda i daje riječ Vijećniku Šokčeviću.

Vijećnik Šokčević koji je ujedno i načelnik Stožera civilne zaštite Općine Velika Kopanica objašnjava Odluku o sastavu i strukturi postrojbe civilne zaštite Općine Velika Kopanica. Navodi da se odradilo usklađivanje sa Zakonom i Procjenom rizika i analizom stanja. Da nam je to naložila inspektorica Civilne zaštite koja je bila u inspekcijskom nadzoru u Općini.

Objašnjava da je Stožer civilne zaštite Općine Velika Kopanica konstantno aktivan tijekom pandemije, da se redovno izvještava.

Kako nema nikakvih komentara, pitanja i prijedloga, Predsjednik daje ovu točku Dnevnog reda na glasanje.

Odluka o sastavu i strukturi postrojbe civilne zaštite Općine Velika Kopanica je javnim glasovanjem jednoglasno usvojena (11 glasova ZA).

**TOČKA 5: Razno**

Predsjednik otvara točku Razno i daje riječ načelniku.

Načelnik izvještava Vijećnike o trenutnim radovima u Općini – prometnica i staza u ulici Gorjanici, 1. faza izgradnje Mjesnog doma u Kupini koji predviđa stavljanje doma pod krov, najveći projekt je izgradnja traktorski putovi u šumske ceste koji je vrijedan preko milijun kuna i 100% je financiran iz EU fondova.

Načelnik upoznaje vijećnike s obilježavanjem Dana Općine Velika Kopanica.

Vijećnik Tomislav Matasović pita za projekt šumskih putova, koje su ceste predviđene. Načelnik odgovara da su to 2 ceste u Velikoj Kopanici, kod pruge i iza Ulice braće Radića i cesta u Beravcima – Gođevski rep. Te su ceste odabrane zato što su one odgovarale uvjetima natječaja, a to je da one vode prema većim šumama.

Vijećnica Kurtušić pita ima li načelnik kakvih informacija o postavljanju ogledala za promet u Beravcima kod sokaka Beč. Načelnik odgovara da nema, ali da će se raspitati u Županijskoj upravi za ceste Brodsko-posavske županije pošto je ta cesta u njihovoj nadležnosti.

Vijećnica Kurtušić pita za svjetla na pozornici u Beravcima. Načelnik odgovara da se to popravilo. Vijećnica predlaže da se tamo postavi kamera.

Vijećnik Antolović pita za projekt javne rasvjete u Beravcima koji je radio HEP. Načelnik objašnjava da je HEPu odbijen zahtjev za izdavanje građevinske dozvole za izgradnju javne rasvjete u Beravcima iz razloga što projekt nije usklađen s Prostornim planom uređenja Općine Velika Kopanica. Oni su predvidjeli kablove po stupovima, a u PPUO VK su predviđeni kablovi ispod zemlje. Načelnik objašnjava da su takva rješenja javne rasvjete češća u urbanim sredinama. Navodi da će se zbog toga, kao i zbog još nekih nelogičnosti morati mijenjati PPUO VK. PPUO VK nije prilagođen za potrebe Općine.

Kako nema nikakvih danjih pitanja i komentara, Predsjednik zatvara sjednicu u 20:56h.

Zapisničarka Predsjednik Općinskog vijeća

**Marija Lolić, mag.soc. Tomislav Jagić, mag.ing.silv.**